DÔVODOVÁ SPRÁVA

1.KONTEXT NÁVRHU

•Dôvody a ciele návrhu

V nariadení Rady (EÚ) 2020/672 („nariadenie o nástroji SURE“) sa stanovuje právny rámec poskytovania finančnej pomoci Únie členským štátom, ktoré čelia závažnému narušeniu hospodárstva spôsobenému výskytom ochorenia COVID-19 alebo ktorým takéto narušenie hrozí. Podpora v rámci nástroja SURE slúži predovšetkým na financovanie režimov skráteného pracovného času alebo podobných opatrení, ktoré sú zacielené na ochranu zamestnancov a samostatne zárobkovo činných osôb, a teda na zníženie výskytu nezamestnanosti a straty príjmu, a doplnkovo aj na financovanie určitých opatrení súvisiacich so zdravím, a to najmä na pracovisku.

Česko 7. augusta 2020 požiadalo Úniu o finančnú pomoc a Rada mu 25. septembra 2020 svojím vykonávacím rozhodnutím (EÚ) 2020/1345 finančnú pomoc poskytla s cieľom doplniť jeho vnútroštátne úsilie pri riešení vplyvu výskytu ochorenia COVID-19 a jeho sociálno-ekonomických dôsledkov pre pracovníkov a samostatne zárobkovo činné osoby.

Česko 22. septembra 2022 opäť požiadalo o finančnú pomoc Únie podľa nariadenia o SURE.

V súlade s článkom 6 ods. 2 nariadenia o nástroji SURE sa Komisia poradila s českými orgánmi, aby overila náhle a prudké zvýšenie skutočných aj plánovaných výdavkov priamo súvisiacich s opatreniami na českom trhu práce, ktoré sú spôsobené pandémiou ochorenia COVID-19. Týka sa to predovšetkým existujúcich opatrení uvedených vo vykonávacom rozhodnutí Rady (EÚ) 2020/1345. Ide o tieto opatrenia:

a)Režim skráteného pracovného času, známy ako program Antivirus, koncipovaný s cieľom čiastočne kompenzovať mzdové náklady súkromných zamestnávateľov nútených pozastaviť alebo značne obmedziť svoju hospodársku činnosť priamo v dôsledku opatrení prijatých orgánmi (režim A) alebo nepriamo v dôsledku nepriaznivých hospodárskych vplyvov pandémie (režim B), napríklad v dôsledku nemožnosti zamestnancov pracovať pre cestovné obmedzenia. V októbri 2020 sa zaviedol režim A plus s cieľom plne kompenzovať mzdové náklady zamestnávateľom, ktorí boli nútení pozastaviť alebo obmedziť svoju činnosť v dôsledku opatrení prijatých orgánmi. Trvanie programu a jeho podprogramov sa niekoľkokrát predĺžilo. Režim A sa aktívne uplatňoval od 12. marca 2020 do 28. februára 2022, režim A plus od 1. októbra 2020 do 31. mája 2021 a režim B od 12. marca 2020 do 31. mája 2021 a od 1. novembra 2021 do 31. decembra 2021;

b)Opatrenia, v rámci ktorých sa poskytovala kompenzačná podpora vo forme daňových bonusov pre samostatne zárobkovo činné osoby. V rámci prvého z týchto opatrení, programu „Pětadvacítka“, sa samostatne zárobkovo činným osobám poskytoval kompenzačný bonus vo výške 500 CZK na osobu a kalendárny deň bonusového obdobia, ak boli tieto osoby nútené pozastaviť alebo značne obmedziť svoju hospodársku činnosť nad zvyčajnú mieru vzhľadom na riziká ochorenia COVID-19 pre verejné zdravie alebo v dôsledku krízových opatrení prijatých verejnými orgánmi. Program „Pětadvacítka“ sa aktívne uplatňoval od 12. marca do 8. júna 2020. „Jesenný kompenzačný bonus“ predstavoval de facto predĺženie programu „Pětadvacítka“ so zmenami parametrov. Trval od 5. októbra 2020 do 15. februára 2021 a poskytoval sa v rámci neho daňový bonus vo výške 500 CZK na kalendárny deň určený pre samostatne zárobkovo činné osoby, ktoré boli nútené pozastaviť alebo značne obmedziť svoju hospodársku činnosť vzhľadom na riziká pre verejné zdravie alebo v dôsledku krízových opatrení prijatých verejnými orgánmi. V rámci programu „nového kompenzačného bonusu na rok 2021“, ktorý sa uplatňoval od 1. februára do 31. mája 2021, sa pristúpilo k zvýšeniu podpory na 1000 CZK na osobu a deň. Výška posledného kompenzačného bonusu pre samostatne zárobkovo činné osoby uplatňovaného od 22. novembra 2021 do 31. januára 2022, tzv. kompenzačného bonusu na rok 2022, takisto predstavovala 1000 CZK na deň;

c)V prípade „čiastočného odpustenia príspevkov na sociálne a zdravotné zabezpečenie samostatne zárobkovo činných osôb“, ktoré počas poskytovania podpory neprerušia svoju činnosť, išlo o režim, v rámci ktorého štát prebral zodpovednosť za odvádzanie príslušných príspevkov splatných každý mesiac od marca do augusta 2020. Hoci sa program v auguste 2020 skončil, v roku 2021 sa museli vyplatiť dodatočné sumy z dôvodu úhrad súvisiacich so zálohovými platbami, ktoré samostatne zárobkovo činné osoby uskutočnili v roku 2020;

d)„Ošetrovným“ pre samostatne zárobkovo činné osoby sa kompenzuje strata príjmu, ktorá samostatne zárobkovo činným osobám vznikla v dôsledku nutnosti postarať sa o deti alebo odkázané osoby po uzavretí zariadení starostlivosti o deti a zariadení sociálnej starostlivosti. Denný príspevok za marec 2020 predstavoval 424 CZK a za apríl až jún 2020 predstavoval 500 CZK. Neskôr sa vyplácanie tohto príspevku predĺžilo na obdobie od októbra 2020 do mája 2021, a to vo výške 400 CZK.

Česko Komisii poskytlo príslušné informácie.

Vzhľadom na dostupné dôkazy Komisia navrhuje Rade, aby prijala vykonávacie rozhodnutie o poskytnutí finančnej pomoci Česku podľa nariadenia o SURE na podporu uvedených opatrení.

•Súlad s existujúcimi ustanoveniami v tejto oblasti politiky

Tento návrh je plne v súlade s nariadením Rady (EÚ) 2020/672, na základe ktorého sa predkladá.

Týmto návrhom sa dopĺňa ďalší právny nástroj Únie na poskytovanie podpory členským štátom v núdzových situáciách, a to nariadenie Rady (ES) č. 2012/2002 z 11. novembra 2002, ktorým sa zriaďuje fond solidarity Európskej únie (FSEÚ) [ďalej len „nariadenie (ES) č. 2012/2002“]. Nariadenie Európskeho parlamentu a Rady (EÚ) 2020/461, ktorým sa mení uvedený nástroj s cieľom rozšíriť jeho rozsah pôsobnosti tak, aby sa vzťahoval aj na závažné ohrozenia verejného zdravia, a vymedziť osobitné operácie oprávnené na financovanie, bolo prijaté 30. marca 2020.

•Súlad s ostatnými politikami Únie